62024TJ0646
SENTENZA TAL-QORTI ĠENERALI (Awla li tiddeċiedi fuq domandi preliminari)
3 ta’ Diċembru 2025 (
*1
)
“Rinviju għal deċiżjoni preliminari – Armonizzazzjoni tal-leġiżlazzjonijiet fiskali – Sistema komuni ta’ VAT – Artikoli 41 u 42 tad-Direttiva 2006/112/KE – Post ta’ akkwist intra-Komunitarju ta’ oġġetti – Artikolu 141(ċ) tad-Direttiva 2006/112 – Tranżazzjoni trijangolari – Miżura ta’ simplifikazzjoni – Katina ta’ kunsinni li tinkludi erba’ operaturi identifikati fi tliet Stati Membri differenti – Persuna taxxabbli li kienet taf jew li kellha tkun taf bi tranżazzjonijiet li jikkostitwixxu abbuż mis-sistema tal-VAT”
Fil-Kawża T‑646/24,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Upravno sodišče (il-Qorti Amministrattiva, is-Slovenja), permezz ta’ deċiżjoni tal‑21 ta’ Novembru 2024, li waslet fil-Qorti tal-Ġustizzja fit‑28 ta’ Novembru 2024, fil-proċedura
MS KLJUČAROVCI, d.o.o., fi stralċ,
vs
Ir-Repubblika tas-Slovenja,
IL-QORTI ĠENERALI (Awla li tiddeċiedi fuq domandi preliminari),
komposta, waqt id-deliberazzjonijiet, minn S. Papasavvas, President, J. Laitenberger, G. Hesse, M. Stancu u I. Dimitrakopoulos (Relatur), Imħallfin,
Avukat Ġenerali: I. Gâlea,
Reġistratur: V. Di Bucci,
wara li rat it-trażmissjoni mill-Qorti tal-Ġustizzja tat-talba għal deċiżjoni preliminari lill-Qorti Ġenerali fit‑13 ta’ Diċembru 2024, skont it-tielet paragrafu tal-Artikolu 50b tal-Istatut tal-Qorti tal-Ġustizzja tal-Unjoni Ewropea,
wara li rat is-suġġett imsemmi fil-punt (a) tal-ewwel paragrafu tal-Artikolu 50b tal-Istatut tal-Qorti tal-Ġustizzja tal-Unjoni Ewropea u l-assenza ta’ domanda indipendenti ta’ interpretazzjoni fis-sens tat-tieni paragrafu tal-Artikolu 50b tal-imsemmi Statut,
wara li rat il-fażi bil-miktub tal-proċedura,
wara li kkunsidrat l-osservazzjonijiet ippreżentati:
–
għal MS KLJUČAROVCI, fi stralċ, minn J. Ahlin, odvetnik,
–
għall-Gvern Sloven, minn V. Klemenc, bħala aġent,
–
għall-Kummissjoni Ewropea, minn M. Herold u B. Rous Demiri, bħala aġenti,
wara li rat id-deċiżjoni meħuda, wara li nstema’ l-Avukat Ġenerali, li taqta’ l-kawża mingħajr konklużjonijiet,
tagħti l-preżenti
Sentenza
1
It-talba għal deċiżjoni preliminari tirrigwarda l-interpretazzjoni tal-ewwel paragrafu tal-Artikoli 41 u tal-Artikolu 141(ċ) tad-Direttiva tal-Kunsill 2006/112/KE tat‑28 ta’ Novembru 2006 dwar is-sistema komuni ta’ taxxa fuq il-valur miżjud (ĠU 2006, L 347, p. 1, rettifika fil-ĠU 2007, L 335, p. 60), kif emendata bid-Direttiva tal-Kunsill 2010/45/UE tat‑13 ta’ Lulju 2010 (ĠU 2010, L 189, p. 1) (iktar ’il quddiem id-“Direttiva dwar il-VAT”).
2
Din it-talba tressqet fil-kuntest ta’ tilwima bejn MS KLJUČAROVCI, d.o.o. (iktar ’il quddiem “MS”), kumpannija kummerċjali fi stralċ identifikata għall-finijiet tat-taxxa fuq il-valur miżjud (VAT) fis-Slovenja, u r-Republika Slovenija (ir-Repubblika tas-Slovenja), irrappreżentata mill-Ministrstvo za finance (il-Ministeru għall-Finanzi, is-Slovenja), dwar il-legalità ta’ deċiżjoni fiskali dwar il-kalkolu tal-VAT adottata mill-Finančna uprava Republike Slovenije (l-Awtorità tat-Taxxa tar-Repubblika tas-Slovenja) (iktar ’il quddiem l-“Awtorità tat-Taxxa Slovena”).
Il-kuntest ġuridiku
Id-dritt tal-Unjoni
3
Skont l-Artikolu 14(1) tad-Direttiva dwar il-VAT, “‘[p]rovvista ta’ merkanzija’ għandha tfisser it-trasferiment tad-dritt ta’ sid li jiddisponi minn proprjetà tanġibbli”.
4
Barra minn hekk, skont l-ewwel paragrafu tal-Artikolu 20 tad-Direttiva dwar il-VAT, “‘[a]kkwist intra-Komunitarju ta’ merkanzija’ għandha tfisser l-akkwist tad-dritt li tiddisponi bħala sid ta’ proprjetà tanġibbli mobbli, mibgħuta jew ittrasportata għand il–persuna li qed takkwista l-merkanzija, mill-bejjiegħ jew f’ismu jew il-persuna li qed takkwista l-merkanzija, fi Stat Membru minbarra dak li minnu ntbagħtet jew kienet ittrasportata l-merkanzija.”
5
It-Titolu V tad-Direttiva dwar il-VAT huwa intitolat “Post ta’ transazzjonijiet taxxabbli”. Taħt il-Kapitolu 2 ta’ dan it-titolu, l-Artikoli 40 sa 42 jiddefinixxu l-post ta’ akkwist intra-Komunitarju ta’ oġġetti.
6
Skont l-Artikolu 40 tad-Direttiva dwar il-VAT, “[i]l–post ta’akkwist intra-Komunitarju ta’ merkanzija għandu jitqies bħala l-post li fih tispiċċa l-merkanzija mibgħuta jew ittrasportata lill-persuna li akkwistatha”.
7
L-Artikolu 41 tad-Direttiva dwar il-VAT jippreċiża:
“Mingħajr preġudizzju għall-Artikolu 40, il–post ta’ akkwist intra–Komunitarju ta’ merkanzija kif imsemmi fl-Artikolu 2(1)(b)(i) għandu jitqies li jinsab fit-territorju ta’ l-Istat Membru li ħareġ in-numru ta’ l-identifikazzjoni tal-VAT li permezz tiegħu l-persuna li qed takkwista l–merkanzija għamlet l-akkwist, sakemm il–persuna li takkwista l-merkanzija tistabbilixxi li ġiet applikata l-VAT għal dak l-akkwist skond l-Artikolu 40.
Jekk tiġi applikata l-VAT għall-akkwist skond l-ewwel paragrafu u sussegwentement applikata, skond l-Artikolu 40, għall-akkwist fl-Istat Membru li fih tispiċċa l-merkanzija mibgħuta jew ittrasportata, l-ammont taxxabbli għandu jitnaqqas skond il-każ fl-Istat Membru li ħareġ in–numru ta’ l-identifikazzjoni tal-VAT li permezz tiegħu l-persuna li tkun akkwistat il-merkanzija tkun għamlet l-akkwist.”
8
Skont l-Artikolu 42 tad-Direttiva dwar il-VAT:
“L-ewwel paragrafu ta’ l-Artikolu 41 m’għandux japplika u l-VAT għandha titqies li ġiet applikata għall-akkwist intra-Komunitarju ta’ merkanzija skond l-Artikolu 40 fejn ikunu sodisfatti l-kondizzjonijiet li ġejjin:
(a)
il-persuna li takkwista l-merkanzija tistabbilixxi li għamlet l-akkwist intra-Komunitarju għall-finijiet ta’ provvista sussegwenti, fit-territorju ta’ l-Istat Membru identifikat skond l-Artikolu 40, li għalih il-persuna li lilha tkun saret il-provvista ġiet innominata skond l-Artikolu 197 bħala responsabbli għall-ħlas tal-VAT;
(b)
il-persuna li tkun qed takkwista l-merkanzija tkun issodisfat l-obbligi stipulati fl-Artikolu 265 dwar is-sottomissjoni tad-dikjarazzjoni li tirrikapitola.”
9
It-Titolu IX tad-Direttiva dwar il-VAT huwa intitolat “Eżenzjonijiet”. Il-Kapitolu 4 ta’ dan it-titolu huwa ddedikat għall-eżenzjonijiet marbuta mat-tranżazzjonijiet intra-Komunitarji. It-Taqsima 2 ta’ dan il-kapitolu tirrigwarda l-eżenzjonijiet għall-akkwisti intra-Komunitarji ta’ oġġetti. Fi ħdan din it-taqsima, l-Artikolu 141 tad-Direttiva dwar il-VAT jipprovdi:
“Kull Stat Membru għandu jieħu miżuri speċifiċi sabiex jiżgura li l-VAT ma tiġix imposta fuq l-akkwist intra-Komunitarju ta’ merkanzija fit-territorju tiegħu, magħmul skond l-Artikolu 40, fejn jiġu sodisfatti l-kondizzjonijiet li ġejjin:
(a)
l-akkwist ta’ merkanzija jsir minn persuna taxxabbli li mhix stabbilita fl-Istat Membru kkonċernat iżda li hi identifikata għall-iskopijiet tal-VAT fi Stat Membru ieħor;
(b)
l-akkwist ta’ merkanzija jsir bil-għan tal-provvista sussegwenti ta’ dik il-merkanzija, fl-Istat membru kkonċernat, mill-persuna taxxabbli msemmija fil-punt (a);
(ċ)
il-merkanzija hekk akkwistata mill-persuna taxxabbli msemmija fil-punt (a) hija mibgħuta jew ittrasportata direttament, minn Stat Membru li m’huwiex dak li fih din tkun identifikata għall-iskopijiet tal-VAT, lill–persuna li għaliha għandha twettaq il-provvista sussegwenti;
(d)
il-persuna li għaliha l–provvista sussegwenti għandha ssir hi persuna taxxabbli oħra, jew persuna legali mhux taxxabbli, li hi identifikata għall-iskopijiet tal-VAT fl-Istat Membru kkonċernat;
(e)
il-persuna msemmija fil-punt (d) ġiet innominata skond l-Artikolu 197 bħala obbligata li tħallas il-VAT dovuta fuq il-provvista magħmula mill-persuna taxxabbli li mhijiex stabbilita fl-Istat Membru li fih hi dovuta t-taxxa.”
10
Taħt it-Titolu XI tad-Direttiva dwar il-VAT, intitolat “Obbligi ta’ persuni taxxabbli u ta’ ċerti persuni mhux taxxabbli”, l-Artikolu 197(1) ta’ din id-direttiva jipprevedi:
“Il-VAT għandha titħallas mill-persuna li lilha hija fornuta l-merkanzija meta jiġu sodisfatti l-kondizzjonijiet li ġejjin:
(a)
it-transazzjoni taxxabbli hija provvista ta’ merkanzija magħmula skond il-kondizzjonijiet previsti fl-Artikolu 141.
(b)
il-persuna li lilha ssir il-provvista tal-merkanzija hija persuna oħra taxxabbli, jew persuna legali mhux taxxabbli, identifikata għall-finijiet tal-VAT fl-Istat Membru li fih titwettaq il-provvista;
(c)
il-fattura maħruġa mill-persuna taxxabbli li mhix stabbilita fl-Istat Membru tal-persuna li lilha tiġi fornuta l-merkanzija għandha ssir skont it-Taqsimiet 3 sa 5 tal-Kapitolu 3.”
11
Fl-aħħar nett, l-Artikolu 226 tad-Direttiva dwar il-VAT jipprevedi:
“Mingħajr preġudizzju għad-disposizzjonijiet partikolari stabbiliti f’din id-Direttiva, dawn id-dettalji li ġejjin biss huma meħtieġa għall-finijiet ta’ VAT fuq fatturi maħruġa skond l-Artikoli 220 u 221
[…]
(11)
fil-każ ta’ eżenzjoni, referenza għad-dispożizzjoni applikabbli ta’ din id-Direttiva, jew għad-disposizzjoni nazzjonali korrispondenti, jew għal kwalnukwe referenza oħra li tindika li l-provvista ta’ merkanzija jew servizzi hija eżentata;
[…]”
Id-dritt Sloven
12
Id-Direttiva dwar il-VAT ġiet trasposta fid-dritt Sloven permezz taż-Zakon o davku na dodano vrednost (il-Liġi dwar it-Taxxa fuq il-Valur Miżjud) tas‑16 ta’ Novembru 2006 (Uradni list RS, Nru 13/11, iktar ’il quddiem iż-“ZDDV‑1”), kif ukoll mill-Pravilnik o izvajanju Zakona o davku na dodano vrednost (ir-Regolament ta’ Implimentazzjoni tal-Liġi dwar it-Taxxa fuq il-Valur Miżjud) tat‑30 ta’ Diċembru 2006 (Uradni list RS, Nru 141/06, iktar ’il quddiem ir-“Regolament ta’ Implimentazzjoni taż-ZDDV‑1”).
13
L-Artikolu 23 taż-ZDDV‑1 jipprevedi:
“1)   Il-post ta’ akkwist intra-Komunitarju ta’ oġġetti għandu jitqies bħala l-post li fih jispiċċaw l-oġġetti mibgħuta jew ittrasportati lill-akkwirent.
2)   Bla ħsara għall-paragrafu 1 ta’ dan l-artikolu, il-post ta’ akkwist intra-Komunitarju ta’ oġġetti għandu jitqies li jinsab fit-territorju tal-Istat Membru li ħareġ in-numru ta’ identifikazzjoni tal-VAT li taħtu l-akkwirent ikun għamel dan l-akkwist, sakemm ma jagħtix prova li l-VAT fuq l-akkwist tal-oġġetti kienet suġġetta għall-VAT fi Stat Membru ieħor skont il-paragrafu 1 ta’ dan l-artikolu.
3)   Meta l-akkwist tal-oġġetti jkun ġie suġġett għall-VAT skont il-paragrafu 2 ta’ dan l-artikolu, u sussegwentement fl-Istat Membru tal-wasla tal-oġġetti mibgħuta jew ittrasportati, l-ammont taxxabbli għandu jitnaqqas kif xieraq fl-Istat Membru li ħareġ in-numru ta’ identifikazzjoni tal-VAT li bih l-akkwirent ikun għamel l-akkwist.
4)   Bla ħsara għad-dispożizzjonijiet tal-paragrafu 2 ta’ dan l-artikolu, l-akkwist ta’ oġġetti għandu jitqies li kien suġġett għall-VAT skont il-paragrafu 1 ta’ dan l-artikolu jekk l-akkwirent:
(a)
jistabbilixxi li wettaq dan l-akkwist għall-finijiet ta’ kunsinna sussegwenti, imwettqa fit-territorju ta’ Stat Membru ieħor iddeterminat konformement mal-paragrafu 1 ta’ dan l-artikolu, li għaliha d-destinatarju tal-oġġetti kien indikat bħala l-persuna responsabbli għall-ħlas tal-VAT, […]
(b)
issodisfa l-obbligi tiegħu relatati mas-sottomissjoni tad-dikjarazzjoni rikapitolattiva.”
14
L-Artikolu 48(2) taż-ZDDV‑1 jipprevedi:
“L-akkwisti intra-Komunitarji ta’ oġġetti mwettqa fit-territorju tas-Slovenja, konformement mal-Artikolu 23(1) ta’ din il-liġi, ma humiex suġġetti għall-VAT meta jiġu ssodisfatti l-kundizzjonijiet li ġejjin:
(a)
l-akkwist ta’ oġġetti jitwettaq minn persuna taxxabbli li ma hijiex stabbilita fis-Slovenja, iżda identifikata għall-finijiet tal-VAT fi Stat Membru ieħor;
(b)
l-akkwist tal-oġġetti jsir għall-finijiet ta’ kunsinna sussegwenti ta’ dawn l-oġġetti, imwettqa fit-territorju tas-Slovenja mill-persuna taxxabbli msemmija fil-punt (a) ta’ dan il-paragrafu;
(c)
l-oġġetti hekk akkwistati mill-persuna taxxabbli msemmija fil-punt (a) huma mibgħuta jew ittrasportati direttament, minn Stat Membru li ma huwiex dak li fih il-persuna taxxabbli tkun identifikata għall-finijiet tal-VAT, lill-persuna li għaliha għandha twettaq il-kunsinna sussegwenti;
(d)
id-destinatarju tal-kunsinna sussegwenti tal-oġġetti jkun persuna taxxabbli jew persuna ġuridika mhux taxxabbli, identifikata għall-finijiet tal-VAT fis-Slovenja; […]
(e)
il-VAT dovuta fuq il-kunsinna sussegwenti tal-oġġetti mwettqa fit-territorju tas-Slovenja mill-persuna taxxabbli msemmija fil-punt (a) ta’ dan il-paragrafu għandha titħallas, konformement mal-punt 4 tal-Artikolu 76(1) ta’ din il-liġi, mid-destinatarju tal-oġġetti.”
15
Il-punt 4 tal-Artikolu 76(1) taż-ZDDV‑1 jipprevedi:
“Il-VAT għandha titħallas mid-destinatarju tal-kunsinna ta’ oġġetti meta jiġu ssodisfatti l-kundizzjonijiet li ġejjin:
–
it-tranżazzjoni taxxabbli tkun kunsinna ta’ oġġetti mwettqa skont il-kundizzjonijiet previsti fl-Artikolu 48(2) ta’ din il-liġi,
–
id-destinatarju tal-kunsinna jkun persuna taxxabbli oħra jew persuna ġuridika mhux taxxabbli oħra, identifikata għall-finijiet tal-VAT fis-Slovenja; […]
–
il-fattura maħruġa mill-persuna taxxabbli mhux stabbilita fis-Slovenja tkun stabbilita skont din il-liġi […].”
16
Fl-aħħar nett, skont l-Artikolu 27 tar-Regolament ta’ Implimentazzjoni taż-ZDDV‑1:
“It-tranżazzjonijiet trijangolari huma tranżazzjonijiet f’katina li jinvolvu tliet persuni taxxabbli identifikati għall-finijiet tal-VAT, kull waħda fl-Istat Membru tagħha. Il-fornitur taxxabbli tal-oġġetti stabbilit fi Stat Membru għandu jipprovdi fattura għall-kunsinna intra-Komunitarja ta’ oġġetti lil persuna taxxabbli li takkwista l-oġġetti, stabbilita fi Stat Membru ieħor, għal oġġetti mibgħuta jew ittrasportati direttament lil destinatarju taxxabbli ta’ oġġetti li tkun stabbilita fi Stat Membru terz.”
Il-kawża prinċipali u d-domandi preliminari
17
Ir-rikorrenti fil-kawża prinċipali, MS, hija kumpannija kummerċjali rreġistrata għall-finijiet tal-VAT fis-Slovenja. Fl‑2015 u fl‑2016, hija akkwistat mingħand fornituri rreġistrati fil-Ġermanja pasti taż-żrieragħ żejtnin tas-sojja u tal-kolza kif ukoll żejt tal-kolza, li hija biegħet mill-ġdid lil tliet kumpanniji identifikati għall-finijiet tal-VAT fid-Danimarka. MS ikkomunikat lill-fornituri Ġermaniżi numru ta’ identifikazzjoni għall-finijiet tal-VAT. It-trasport tal-oġġetti mixtrija minn MS sar direttament mill-Ġermanja lejn id-Danimarka u ġie organizzat u mħallas minn MS. Dawn l-akkwisti ta’ oġġetti u l-kunsinni sussegwenti lit-tliet kumpanniji Daniżi, li huma klijenti ta’ MS, issemmew f’dikjarazzjoni tal-VAT u f’dikjarazzjoni rikapitolattiva fis-Slovenja. Il-fatturi li r-rikorrenti fil-kawża prinċipali tat lill-klijenti tagħha kellhom l-indikazzjoni “Inverżjoni tal-ħlas”.
18
MS applikat il-miżura ta’ semplifikazzjoni prevista għat-tranżazzjonijiet imsejħa trijangolari fl-Artikoli 23 u 48 taż-ZDDV‑1, moqrija flimkien mal-Artikolu 27 tar-Regolament ta’ Implimentazzjoni taż-ZDDV‑1, billi ttrasferixxiet l-obbligu fiskali li titħallas il-VAT fuq l-akkwisti intra-Komunitarji ta’ oġġetti lit-tliet kumpanniji Daniżi, mingħajr ma identifikat ruħha għall-finijiet tal-VAT fid-Danimarka.
19
L-Awtorità tat-Taxxa Slovena, abbażi tar-Regolament tal-Kunsill (UE) Nru 904/2010 tas‑7 ta’ Ottubru 2010 dwar il-kooperazzjoni amministrattiva u l-ġlieda kontra l-frodi fil-qasam tat-taxxa fuq il-valur miżjud (ĠU 2010, L 268, p. 1), talbet informazzjoni mingħand l-Awtorità tat-Taxxa Daniża sabiex tkun taf jekk it-tliet kumpanniji Daniżi, li huma klijenti ta’ MS, kinux iddikjaraw l-akkwisti magħmula mingħand MS, jekk huma kinux iddikjaraw u ħallsu l-VAT korrispondenti u jekk huma kinux ħadu l-kunsinna effettiva tal-oġġetti. Bi tweġiba għal din it-talba, l-Awtorità tat-Taxxa Daniża indikat li dawn it-tliet kumpanniji la kienu akkwistaw l-oġġetti inkwistjoni u lanqas ma kienu ħallsu l-VAT korrispondenti, li huma la kellhom depożiti u lanqas uffiċċji fid-Danimarka u li għalhekk kienu operaturi inadempjenti.
20
Il-VAT fuq l-akkwisti intra-Komunitarji ta’ oġġetti għalhekk ma tħallsitx la fid-Danimarka u lanqas fis-Slovenja.
21
Fil-fatt, l-oġġetti akkwistati minn MS ingħataw minnha, bħala organizzatriċi tat-trasport, f’faċilitajiet ta’ ħżin jew ta’ taħlit li jinsabu fid-Danimarka, fejn dawn ġew irkuprati minn kumpanniji differenti f’isem il-kumpannija rregolata mid-dritt Daniż ANC Group, klijenta tat-tliet kumpanniji Daniżi msemmija fil-punt 17 iktar ’il fuq. Il-katina ta’ kunsinni kienet tinkludi għalhekk erba’ operaturi rreġistrati fi tliet Stati Membri differenti, jiġifieri, suċċessivament, fornitur Ġermaniż, MS, kumpannija Daniża klijenta ta’ MS u ANC Group. L-oġġetti inkwistjoni kienu s-suġġett ta’ tranżazzjoni waħda ta’ trasport, mill-fornitur Ġermaniż, l-ewwel operatur fil-katina ta’ kunsinni, lil ANC Group, ir-raba’ operatur f’din il-katina, li setgħet tiddisponi minn dawn l-oġġetti bħala proprjetarja.
22
L-Awtorità tat-Taxxa Slovena wettqet il-verifika fiskali ta’ MS dwar id-dikjarazzjoni u l-ħlas tal-VAT għall‑2015 u għall‑2016. Fil-kuntest tal-imsemmi verifika, hija ffissat l-ammont totali tal-VAT dovut minn MS għal dawn is-sentejn għal EUR 1 802 408.04.
23
L-Awtorità tat-Taxxa Slovena qieset li MS ma kinitx awtorizzata tibbenefika mill-miżura ta’ semplifikazzjoni prevista għat-tranżazzjonijiet trijangolari fl-Artikoli 23 u 48 taż-ZDDV‑1, moqrija flimkien mal-Artikolu 27 tar-Regolament ta’ Implimentazzjoni taż-ZDDV‑1, peress li kienu twettqu iktar minn żewġ kunsinni ta’ oġġetti matul tranżazzjoni waħda ta’ trasport. F’dan ir-rigward, l-Awtorità tat-Taxxa Slovena invokat il-fatt li l-oġġetti inkwistjoni ma kinux tqiegħdu għad-dispożizzjoni tat-tielet operatur fil-katina ta’ kunsinni, iżda kienu ġew ikkunsinnati lil ANC Group, ir-raba’ operatur ta’ din il-katina. Il-post ta’ tassazzjoni tal-akkwisti magħmula minn MS jinsab għalhekk, skont l-Artikolu 23(2) taż-ZDDV‑1, fl-Istat Membru li fih MS hija identifikata għall-finijiet tal-VAT, jiġifieri s-Slovenja. Barra minn hekk, l-Awtorità tat-Taxxa Slovena qieset li MS ma setgħetx tnaqqas il-valur taxxabbli tagħha għall-ammont tal-VAT imħallsa fid-Danimarka, skont l-Artikolu 23(3) taż-ZDDV‑1, peress li hija kienet taf bil-fatt li hija kienet qiegħda tipparteċipa fi tranżazzjonijiet intiżi għat-twettiq ta’ frodi tal-VAT.
24
Il-Ministeru għall-Finanzi ċaħad l-ilment imressaq minn MS bħala infondat u kkonferma r-raġunijiet invokati mill-Awtorità tat-Taxxa Slovena għall-finijiet tal-kalkolu tal-VAT.
25
MS ippreżentat rikors intiż għall-annullament tad-deċiżjoni tal-Awtorità tat-Taxxa Slovena quddiem l-Upravno sodišče (il-Qorti Amministrattiva, is-Slovenja), li hija l-qorti tar-rinviju.
26
MS issostni li l-kundizzjonijiet meħtieġa fl-Artikolu 141 tad-Direttiva dwar il-VAT huma f’dan il-każ issodisfatti, anki jekk it-tranżazzjoni inkwistjoni tinkludi tliet kunsinni suċċessivi. Skont MS, il-fatt li, fl-Istat Membru ta’ identifikazzjoni tal-VAT tal-akkwirent sussegwenti (jiġifieri t-tielet operatur fil-katina ta’ kunsinni), l-oġġetti jiġu kkunsinnati lil operatur ieħor (jiġifieri r-raba’ operatur f’din il-katina) ma jaffettwax il-fatt li t-tranżazzjoni inkwistjoni tista’ tiġi kklassifikata bħala tranżazzjoni trijangolari.
27
Ir-Repubblika tas-Slovenja tikkontesta l-pożizzjoni ta’ MS ippreżentata fil-punt 26 iktar ’il fuq u ssostni li t-tranżazzjoni inkwistjoni fil-kawża prinċipali ma għandhiex in-natura ta’ tranżazzjoni trijangolari, b’mod partikolari minħabba li iktar minn żewġ kunsinni ta’ oġġetti seħħew fil-kuntest ta’ tranżazzjoni waħda ta’ trasport bejn il-Ġermanja u d-Danimarka. Fil-fehma tagħha, jekk l-applikazzjoni tal-miżura ta’ semplifikazzjoni prevista għat-tranżazzjonijiet trijangolari ma hijiex suġġetta għall-kunsinna tal-oġġetti fil-bini tat-tielet operatur tal-katina ta’ kunsinni, l-oġġetti għandhom, fl-aħħar tat-trasport, jitqiegħdu għad-dispożizzjoni ta’ dan l-operatur, li huwa obbligat jissodisfa l-obbligu li jħallas il-VAT fuq l-akkwisti intra-Komunitarji ta’ oġġetti. MS ma tissodisfax, f’dan il-każ, din il-kundizzjoni sa fejn il-faċilitajiet ta’ ħżin jew ta’ taħlit ma jkunux ħadu l-kunsinna tal-oġġetti inkwistjoni f’isem u għan-nom tal-kumpanniji Daniżi li huma klijenti ta’ MS, li, meħuda flimkien, jikkostitwixxu t-tielet operatur fil-katina ta’ kunsinni, iżda f’isem ANC Group, ir-raba’ operatur f’din il-katina.
28
F’dan il-kuntest, il-qorti tar-rinviju tissuġġerixxi, qabelxejn, li t-tranżazzjonijiet bejn l-ewwel tliet operaturi ta’ katina ta’ kunsinni li jinvolvu erba’ operaturi jistgħu jagħtu lok għall-miżura ta’ semplifikazzjoni prevista għat-tranżazzjonijiet trijangolari fis-sens tad-dispożizzjonijiet tad-Direttiva dwar il-VAT, sakemm il-kundizzjonijiet previsti minn din id-direttiva jkunu ssodisfatti. Fil-fatt, skont l-interpretazzjoni tal-qorti tar-rinviju, kunsinna sussegwenti ta’ oġġetti wara tranżazzjoni triangolari konformement mal-Artikolu 141 tad-Direttiva dwar il-VAT ma tagħmilx parti minn din it-tranżazzjoni trijangolari u ma għandhiex, bħala prinċipju, effett fuq l-osservanza tal-kundizzjonijiet ta’ applikazzjoni tal-miżura ta’ semplifikazzjoni mit-tieni operatur fil-katina ta’ kunsinni.
29
Fir-rigward tal-interpretazzjoni tal-Artikolu 141(ċ) tad-Direttiva dwar il-VAT, il-qorti tar-rinviju tenfasizza, sussegwentement, li minn din id-direttiva ma jirriżultax li l-fatt li t-tielet operatur ta’ katina ta’ kunsinni għandu l-intenzjoni li jbigħ mill-ġdid l-oġġetti li huwa akkwista huwa importanti għat-tieni operatur f’din il-katina. F’dan ir-rigward, il-qorti tar-rinviju tirrileva li l-formulazzjoni tal-Artikolu 141(ċ) tad-Direttiva dwar il-VAT, b’mod partikolari l-kliem “lill–persuna li għaliha għandha twettaq il-provvista sussegwenti”, ma turix b’mod ċar jekk it-tielet operatur fil-katina ta’ kunsinni għandux effettivament jieħu kunsinna tal-oġġetti kkonċernati, li jitqiegħdu għad-dispożizzjoni tiegħu, jew jekk il-kundizzjoni prevista fl-imsemmija dispożizzjoni hijiex issodisfatta wkoll fil-każ ta’ kunsinna diretta lill-klijent ta’ dan l-operatur. Il-qorti tar-rinviju tinnota, f’dan ir-rigward, li ma teżistix ġurisprudenza tal-Qorti tal-Ġustizzja dwar din il-kwistjoni, peress li l-ġurisprudenza eżistenti tirrigwarda l-kundizzjonijiet formali ta’ applikazzjoni tal-miżura ta’ semplifikazzjoni prevista għat-tranżazzjonijiet trijangolari.
30
Fl-aħħar nett, il-qorti tar-rinviju tirrileva diffikultà dwar l-intaxxar korrett tat-tranżazzjoni fil-kawża prinċipali fil-każ fejn, peress li l-kundizzjonijiet ta’ applikazzjoni tal-miżura ta’ semplifikazzjoni prevista għat-tranżazzjonijiet trijangolari jkunu ssodisfatti, ikun jidher li r-rikorrenti fil-kawża prinċipali pparteċipat xjentement fi tranżazzjonijiet frawdolenti. Il-qorti tar-rinviju tistaqsi dwar il-kompetenza tal-Awtorità tat-Taxxa Slovena sabiex tistabbilixxi t-taxxa dovuta mir-rikorrenti fil-kawża prinċipali, abbażi tal-ewwel paragrafu tal-Artikolu 41 tad-Direttiva dwar il-VAT, f’tali każ.
31
F’dawn iċ-ċirkustanzi, l-Upravno sodišče (il-Qorti Amministrattiva) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
“(1)
L-Artikolu 141(ċ) tad-[Direttiva dwar il-VAT], li minnu jiddependi, bis-saħħa tal-Artikoli 42 u 197 ta’ din id-direttiva, in-nuqqas ta’ applikazzjoni tal-ewwel paragrafu tal-Artikolu 41 tal-imsemmija direttiva, għandu jiġi interpretat fis-sens li l-kundizzjoni stabbilita mill-imsemmija dispożizzjoni tirriżulta li ġiet issodisfatta fil-każ fejn il-kunsinna tal-merkanzija inkwistjoni (jiġifieri tqiegħdet għad-dispożizzjoni jew ingħatat taħt pussess) seħħet permezz ta’ operazzjoni waħda ta’ trasport lill-klijent tax-xerrej (u mhux lit-tielet operatur fil-katina ta’ tranżazzjonijiet) li għall-finijiet tal-VAT huwa rreġistrat fl-istess Stat Membru tat-tielet operatur fil-katina ta’ tranżazzjonijiet?
(2)
Il-fatt li l-operatur li jinvoka s-semplifikazzjoni għat-tranżazzjonijiet triangolari għandu għarfien dwar il-kunsinna sussegwenti għandu effett fuq l-osservanza tal-kundizzjoni prevista fl-Artikolu 141(ċ) tad-Direttiva dwar il-VAT?
Fid-dawl tar-risposta mogħtija għaż-żewġ domandi msemmija iktar ’il fuq, l-Upravno sodišče (il-Qorti Amministrattiva, is-Slovenja) iressaq it-tielet domanda, jiġifieri:
(3)
Fiċ-ċirkustanzi tal-każ inkwistjoni, l-ewwel paragrafu tal-Artikolu 41 tad-Direttiva dwar il-VAT għandu jiġi interpretat fis-sens li l-VAT tista’ tiġi stabbilita fl-Istat ta’ identifikazzjoni tal-persuna taxxabbli li hija t-tieni operatur fil-katina ta’ tranżazzjonijiet (fis-Slovenja), mingħajr ma titnaqqas il-bażi taxxabbli fuq il-bażi tat-tieni paragrafu tal-Artikolu 41 tad-Direttiva dwar il-VAT jekk jiġi kkonstatat li l-persuna taxxabbli kienet taf jew missha kienet taf li kienet qed tipparteċipa fi tranżazzjonijiet li jikkostitwixxu abbuż tas-sistema tal-VAT?”
Fuq id-domandi preliminari
Fuq l-ewwel domanda
32
Permezz tal-ewwel domanda tagħha, il-qorti tar-rinviju tistaqsi dwar l-applikazzjoni għat-tieni operatur ta’ katina ta’ kunsinni tal-miżura ta’ semplifikazzjoni prevista għat-tranżazzjonijiet trijangolari fl-Artikoli 42, 141 u 197 tad-Direttiva dwar il-VAT fil-każ partikolari fejn din il-katina ta’ kunsinni ma tinkludix tlieta, iżda erba’ operaturi identifikati fi tliet Stati Membri differenti.
33
Skont il-ġurisprudenza, tranżazzjoni trijangolari hija tranżazzjoni li permezz tagħha oġġett jiġi kkunsinnat minn fornitur, identifikat għall-finijiet tal-VAT fl-ewwel Stat Membru, lil akkwirent intermedjarju, identifikat għall-finijiet tal-VAT fit-tieni Stat Membru, li, min-naħa tiegħu, jikkunsinna dan l-oġġett lil akkwirent finali, identifikat għall-finijiet tal-VAT fit-tielet Stat Membru, fejn l-imsemmi oġġett jiġi direttament ittrasportat mill-ewwel Stat Membru għat-tielet Stat Membru (sentenza tat‑8 ta’ Diċembru 2022, Luxury Trust Automobil, C‑247/21, EU:C:2022:966, punt 41).
34
Din it-tranżazzjoni trijangolari tista’ tibbenefika minn sistema derogatorja għar-regola, stabbilita fl-Artikolu 2(1)(b) tad-Direttiva dwar il-VAT, li tipprovdi li l-akkwisti intra-Komunitarji ta’ oġġetti mwettqa bi ħlas fit-territorju ta’ Stat Membru huma suġġetti għall-VAT (ara s-sentenza tat‑8 ta’ Diċembru 2022, Luxury Trust Automobil, C‑247/21, EU:C:2022:966, punt 42 u l-ġurisprudenza ċċitata).
35
Din is-sistema derogatorja tikkonsisti, minn naħa, fl-eżenzjoni tal-akkwist intra-Komunitarju mwettaq mill-akkwirent intermedjarju, li huwa identifikat għall-finijiet tal-VAT fit-tieni Stat Membru, u, min-naħa l-oħra, fil-posponiment tal-intaxxar ta’ dan l-akkwist fuq l-akkwirent finali, stabbilit u identifikat għall-finijiet tal-VAT fit-tielet Stat Membru, fejn l-akkwirent intermedjarju jkun eżentat mill-obbligu ta’ identifikazzjoni għall-finijiet tal-VAT f’dan l-aħħar Stat Membru. L-imsemmija sistema tirriżulta mir-rabta bejn ir-regola prevista fl-Artikolu 40 tad-Direttiva dwar il-VAT u d-deroga li tirriżulta mill-Artikolu 42 ta’ din id-direttiva (sentenza tat‑8 ta’ Diċembru 2022, Luxury Trust Automobil, C‑247/21, EU:C:2022:966, punt 43).
36
Fil-fatt, l-Artikolu 40 tad-Direttiva dwar il-VAT jistabbilixxi r-regola li l-post ta’ ntaxxar ta’ akkwist intra-Komunitarju huwa l-post fejn jinsabu l-oġġetti fil-mument tal-wasla tal-ispedizzjoni jew tat-trasport lejn l-akkwirent. Sabiex tiġi ggarantita l-applikazzjoni korretta ta’ din ir-regola, l-Artikolu 41 ta’ din id-direttiva jipprevedi li, meta l-akkwirent ma jistabbilixxix li l-akkwist kien suġġett għall-VAT skont l-Artikolu 40 tal-imsemmija direttiva, il-post tal-akkwist intra-Komunitarju jitqies li jinsab fit-territorju tal-Istat Membru li ħareġ in-numru ta’ identifikazzjoni għall-finijiet tal-VAT li taħtu l-akkwirent ikun wettaq l-akkwist (sentenza tat‑8 ta’ Diċembru 2022, Luxury Trust Automobil, C‑247/21, EU:C:2022:966, punt 44).
37
L-Artikolu 42 tad-Direttiva dwar il-VAT jidderoga mill-applikazzjoni tar-regola msemmija fil-punt 36 iktar ’il fuq fil-kuntest tat-tranżazzjonijiet trijangolari ddefiniti fl-Artikolu 141 ta’ din l-istess direttiva meta, minn naħa, l-akkwirent jistabbilixxi li wettaq l-akkwist intra-Komunitarju inkwistjoni għall-bżonnijiet ta’ kunsinna sussegwenti, imwettqa fit-territorju tal-Istat Membru ddeterminat konformement mal-Artikolu 40 tal-imsemmija direttiva u li għaliha d-destinatarju ġie indikat bħala l-persuna responsabbli għall-ħlas tat-taxxa konformement mal-Artikolu 197 tal-istess direttiva, u meta, min-naħa l-oħra, l-akkwirent ikun issodisfa l-obbligi relatati mas-sottomissjoni tad-dikjarazzjoni rikapitolattiva previsti fl-Artikolu 265 tal-imsemmija direttiva (sentenza tat‑8 ta’ Diċembru 2022, Luxury Trust Automobil, C‑247/21, EU:C:2022:966, punt 45).
38
Fil-kawża prinċipali, kuntrarjament għal tranżazzjoni trijangolari “klassika” (jiġifieri li tinvolvi tliet operaturi), il-katina ta’ kunsinni tinvolvi erba’ persuni taxxabbli identifikati għall-finijiet tal-VAT fi tliet Stati Membri differenti. Din hija s-sitwazzjoni fejn A, persuna taxxabbli rreġistrata għall-finijiet tal-VAT fil-Ġermanja, tbigħ oġġetti lil B, persuna taxxabbli rreġistrata għall-finijiet tal-VAT fis-Slovenja, li tbigħ dawn l-istess oġġetti lil C, persuna taxxabbli rreġistrata għall-finijiet tal-VAT fid-Danimarka, li hija nnifisha tbigħ l-imsemmija oġġetti lil D, persuna taxxabbli rreġistrata wkoll għall-finijiet tal-VAT fid-Danimarka.
39
Il-qorti tar-rinviju tqis li, fiċ-ċirkustanzi tal-kawża prinċipali, it-tielet u l-aħħar tranżazzjoni, bejn l-operaturi C u D, li sseħħ fl-istess Stat Membru bħat-tranżazzjoni preċedenti, għandha titqies, tal-inqas bħala prinċipju, bħala kunsinna addizzjonali mingħajr effett fuq it-tranżazzjonijiet preċedenti, li jistgħu jiġu kklassifikati, kollha kemm huma, bħala tranżazzjoni trijangolari minn qabel u jibbenefikaw mill-miżura ta’ semplifikazzjoni amministrattiva prevista fl-Artikoli 42, 141 u 197 tad-Direttiva dwar il-VAT, bil-kundizzjoni li l-kundizzjonijiet previsti minn din id-direttiva jkunu ssodisfatti.
40
Skont il-qorti tar-rinviju, id-diffikultà hija bbażata fuq il-fatt li ma jirriżultax b’mod ċar mill-kliem “lill–persuna li għaliha għandha twettaq il-provvista sussegwenti” li jinsabu fl-Artikolu 141(ċ) tad-Direttiva dwar il-VAT jekk it-tielet operatur fil-katina ta’ kunsinni għandux jieħu l-kunsinna effettiva tal-oġġetti kkonċernati, li jitqiegħdu għad-dispożizzjoni tiegħu, jew jekk il-kundizzjoni prevista fl-imsemmija dispożizzjoni hijiex issodisfatta wkoll fil-każ ta’ kunsinna diretta lill-klijent ta’ dan l-operatur.
41
Konsegwentement, il-kawża prinċipali tirrigwarda essenzjalment il-fatt li l-“kunsinna sussegwenti”, fis-sens tal-Artikolu 141(ċ) tad-Direttiva dwar il-VAT, ma twettqitx lejn it-tielet operatur (jiġifieri l-operatur C), iżda direttament lejn il-klijent tiegħu (jiġifieri l-operatur D).
42
Għalhekk, permezz tal-ewwel domanda tagħha, il-qorti tar-rinviju tistaqsi, essenzjalment, jekk l-Artikolu 141(ċ) tad-Direttiva dwar il-VAT għandux jiġi interpretat fis-sens li l-fatt li l-oġġetti ma jkunux fiżikament ittrasportati lejn il-persuna li għaliha l-kunsinna sussegwenti titwettaq fil-kuntest ta’ tranżazzjoni trijangolari, iżda jkunu ttrasportati lejn il-klijent tagħha, li lilu hija tbigħhom mill-ġdid u li huwa identifikat għall-finijiet tal-VAT fl-istess Stat Membru bħall-bejjiegħ mill-ġdid, ma jipprekludix li l-kundizzjoni prevista fl-imsemmija dispożizzjoni tkun tista’ titqies li hija ssodisfatta.
43
F’dawn iċ-ċirkustanzi, l-ewwel domanda preliminari tirrigwarda essenzjalment l-interpretazzjoni tal-kunċett ta’ “destinatarju tal-kunsinna sussegwenti”, fis-sens tal-Artikolu 141(ċ) u (d) tad-Direttiva dwar il-VAT.
44
F’dan ir-rigward, għandu jitfakkar li l-Artikolu 14(1) tad-Direttiva dwar il-VAT jiddefinixxi l-kunsinna ta’ oġġetti bħala t-“trasferiment tad-dritt ta’ sid li jiddisponi minn proprjetà tanġibbli”.
45
Skont ġurisprudenza stabbilita tal-Qorti tal-Ġustizzja, il-kunċett ta’ “kunsinna ta’ oġġetti” ma jirreferix għat-trasferiment tal-proprjetà fil-forom previsti mid-dritt nazzjonali applikabbli, iżda jkopri kull tranżazzjoni ta’ trasferiment ta’ oġġett korporali minn parti li tawtorizza lill-parti l-oħra li tiddisponi minnu bħallikieku kienet il-proprjetarja ta’ dan l-oġġett (ara s-sentenza tat‑2 ta’ Lulju 2015, NLB Leasing, C‑209/14, EU:C:2015:440, punt 29 u l-ġurisprudenza ċċitata).
46
It-trasferiment tas-setgħa li wieħed jiddisponi minn proprjetà tanġibbli bħala proprjetarju, fis-sens tal-Artikolu 14(1) tad-Direttiva dwar il-VAT, ma jeżiġix li l-parti li lilha tiġi ttrasferita din il-proprjetà tanġibbli tkun fiżikament fil-pussess tagħha u lanqas li l-imsemmija proprjetà tanġibbli tkun fiżikament ittrasportata lejha u/jew fiżikament irċevuta minnha (digriet tal‑15 ta’ Lulju 2015, Itales, C‑123/14, mhux ippubblikat, EU:C:2015:511, punt 36; ara wkoll, b’analoġija, is-sentenza tas‑16 ta’ Diċembru 2010, Euro Tyre Holding, C‑430/09, EU:C:2010:786, punt 42).
47
Il-Qorti tal-Ġustizzja diġà kellha l-okkażjoni tippreċiża, f’dan ir-rigward, li l-fatt li oġġett ma kienx ġie rċevut direttament mill-emittent tal-fattura ta’ xiri ma kienx neċessarjament il-konsegwenza ta’ ħabi frawdolenti mwettaq mill-fornitur reali, iżda seta’ jkollu raġunijiet oħra, bħal, b’mod partikolari, l-eżistenza ta’ żewġ istanzi ta’ bejgħ suċċessivi li jirrigwardaw l-istess oġġetti, li, fuq ordni, kienu ġew ittrasportati direttament mill-ewwel bejjiegħ lit-tieni akkwirent, b’tali mod li kien hemm żewġ kunsinni suċċessivi fis-sens tal-Artikolu 14(1) tad-Direttiva dwar il-VAT, iżda biss trasport effettiv wieħed. Barra minn hekk, ma huwiex neċessarju li l-ewwel akkwirent ikun sar il-proprjetarju tal-oġġetti inkwistjoni fil-mument ta’ dan it-trasport, peress li l-eżistenza ta’ kunsinna fis-sens ta’ din id-dispożizzjoni ma timplikax it-trasferiment tal-proprjetà legali tal-oġġett (ara d-digriet tal‑15 ta’ Lulju 2015, Itales, C‑123/14, mhux ippubblikat, EU:C:2015:511, punt 37 u l-ġurisprudenza ċċitata).
48
Għalhekk, għandu jiġi konkluż li l-Artikolu 141(ċ) u (d) tad-Direttiva dwar il-VAT la jeżiġi li d-destinatarju ta’ “kunsinna sussegwenti”, fis-sens ta’ dawn id-dispożizzjonijiet, iżomm fiżikament l-oġġett tanġibbli kkunsinnat u lanqas li l-imsemmi oġġett tanġibbli jkun fiżikament ittrasportat lejn din il-persuna u/jew fiżikament irċevut minnha. Għalhekk, tali kunsinna tista’ ssir fil-kuntest ta’ trasport wieħed lejn il-persuna li lilha l-imsemmi destinatarju jbigħ mill-ġdid l-oġġett tanġibbli.
49
Barra minn hekk, l-għanijiet imfittxija mis-sistema derogatorja prevista fl-Artikoli 42 u 141 tad-Direttiva dwar il-VAT isostnu din l-interpretazzjoni. F’dan ir-rigward, għandu jitfakkar li, skont il-ġurisprudenza, għalkemm l-għan tal-Artikolu 141 ta’ din id-direttiva huwa li jiġi evitat li l-akkwirent intermedjarju (jiġifieri l-operatur B) ikollu jissodisfa obbligi ta’ identifikazzjoni u ta’ dikjarazzjoni fl-Istat Membru ta’ destinazzjoni tal-oġġetti, l-Artikoli 41 u 42 tal-imsemmija direttiva huma intiżi li jiggarantixxu l-issuġġettar għall-VAT tal-akkwist intra-Komunitarju inkwistjoni fl-istadju tal-akkwirent finali (jiġifieri l-operatur C), li huwa d-destinatarju tal-kunsinna sussegwenti, filwaqt li jiġi evitat l-intaxxar doppju ta’ din it-tranżazzjoni (ara, f’dan is-sens, is-sentenzi tad‑19 ta’ April 2018, Firma Hans Bühler, C‑580/16, EU:C:2018:261, punti 41 u 50, tat‑8 ta’ Diċembru 2022, Luxury Trust Automobil, C‑247/21, EU:C:2022:966, punt 53). It-twettiq ta’ dawn l-għanijiet ma jiddependix mill-fatt li l-oġġetti jkunu fiżikament ittrasportati lejn il-persuna li għaliha ssir il-kunsinna sussegwenti.
50
Fid-dawl tal-kunsiderazzjonijiet preċedenti kollha, ir-risposta għall-ewwel domanda għandha tkun li l-Artikolu 141(ċ) tad-Direttiva dwar il-VAT għandu jiġi interpretat fis-sens li l-fatt li l-oġġetti kkunsinnati fil-kuntest ta’ tranżazzjoni trijangolari ma jkunux fiżikament ittrasportati lejn il-persuna li għaliha titwettaq il-kunsinna sussegwenti, iżda lejn il-klijent tagħha, li lilu hija tbigħhom mill-ġdid u li huwa identifikat għall-finijiet tal-VAT fl-istess Stat Membru bħall-bejjiegħ mill-ġdid, ma jipprekludix li l-kundizzjoni prevista fl-imsemmija dispożizzjoni tkun tista’ titqies li hija ssodisfatta.
Fuq it-tieni domanda
51
Permezz tat-tieni domanda tagħha, il-qorti tar-rinviju tistaqsi, essenzjalment, jekk il-fatt li operatur li jibbenefika mill-miżura ta’ semplifikazzjoni prevista għat-tranżazzjonijiet trijangolari jkun jaf li l-kunsinna sussegwenti ma twettqitx lill-persuna li għaliha saret din il-kunsinna, iżda lill-klijent tagħha, għandux effett fuq l-osservanza tal-kundizzjoni prevista fl-Artikolu 141(ċ) tad-Direttiva dwar il-VAT.
52
Fid-dawl tal-kunsiderazzjonijiet li jinsabu fil-punti 46 sa 50 iktar ’il fuq, ir-risposta għat-tieni domanda għandha tkun fin-negattiv. Barra minn hekk, approċċ kuntrarju jmur kontra l-ġurisprudenza li tipprovdi li t-tranżazzjonijiet għandhom jiġu ntaxxati billi jittieħdu inkunsiderazzjoni l-karatteristiċi oġġettivi tagħhom (ara s-sentenza tas‑27 ta’ Settembru 2007, Collée, C‑146/05, EU:C:2007:549, punt 30 u l-ġurisprudenza ċċitata; ara wkoll, f’dan is-sens, is-sentenza tal‑11 ta’ Lulju 2018, E LATS, C‑154/17, EU:C:2018:560, punt 36 u l-ġurisprudenza ċċitata).
53
Għaldaqstant, ir-risposta għat-tieni domanda għandha tkun li l-Artikolu 141(ċ) tad-Direttiva dwar il-VAT għandu jiġi interpretat fis-sens li l-fatt li l-operatur li jibbenefika mill-miżura ta’ semplifikazzjoni prevista għat-tranżazzjonijiet trijangolari jkun jaf li l-oġġetti kkonċernati ma humiex fiżikament ittrasportati lejn il-persuna li għaliha saret il-kunsinna sussegwenti, iżda lill-klijent tagħha, li lilu hija tbigħhom mill-ġdid u li huwa identifikat għall-finijiet tal-VAT fl-istess Stat Membru bħall-bejjiegħ mill-ġdid, ma għandux effett fuq l-osservanza tal-kundizzjoni prevista fl-imsemmija dispożizzjoni.
Fuq it-tielet domanda
54
Permezz tat-tielet domanda tagħha, il-qorti tar-rinviju tistaqsi, essenzjalment, jekk l-Artikoli 41 u 42 tad-Direttiva dwar il-VAT għandhomx jiġu interpretati fis-sens li, f’ċirkustanzi bħal dawk inkwistjoni fil-kawża prinċipali, il-post tal-akkwist intra-Komunitarju ta’ oġġetti jitqies li jinsab fit-territorju tal-Istat Membru li ħareġ in-numru ta’ identifikazzjoni għall-finijiet tal-VAT li bih l-akkwirent wettaq dan l-akkwist u dan l-akkwirent ma jistax jibbenefika mit-tnaqqis tal-valur taxxabbli previst fit-tieni paragrafu tal-Artikolu 41 ta’ din id-direttiva jekk jiġi kkonstatat li huwa kien jaf jew kellu jkun jaf li kien qiegħed jipparteċipa fi tranżazzjonijiet li jikkostitwixxu abbuż tas-sistema tal-VAT.
55
F’dan ir-rigward, għandu jitfakkar, qabel kollox, li l-Qorti tal-Ġustizzja ddeċidiet repetutament li l-individwi ma jistgħux jinvokaw regoli tad-dritt tal-Unjoni b’mod frawdolenti jew abbużiv (ara s-sentenza tat‑18 ta’ Diċembru 2014, Schoenimport Italmoda Mariano Previti et, C‑131/13, C‑163/13 u C‑164/13, EU:C:2014:2455, punt 43 u l-ġurisprudenza ċċitata).
56
Barra minn hekk, skont ġurisprudenza stabbilita sew, il-ġlieda kontra l-frodi, l-evażjoni fiskali u l-abbużi possibbli huma għanijiet irrikonoxxuti u inkoraġġuti mid-Direttiva dwar il-VAT (ara s-sentenza tas‑6 ta’ Settembru 2012, Mecsek-Gabona, C‑273/11, EU:C:2012:547, punt 47 u l-ġurisprudenza ċċitata).
57
F’dan ir-rigward, il-Qorti tal-Ġustizzja ddeċidiet li, bħala prinċipju, kienu l-awtoritajiet u l-qrati nazzjonali li kellhom jirrifjutaw il-benefiċċju tad-drittijiet previsti mid-Direttiva dwar il-VAT, invokati b’mod frawdolenti jew abbużiv, kemm jekk ikunu drittijiet għal tnaqqis, għal eżenzjoni jew għal rimbors tal-VAT relatata ma’ kunsinna intra-Komunitarja (sentenza tat‑18 ta’ Diċembru 2014, Schoenimport Italmoda Mariano Previti et, C‑131/13, C‑163/13 u C‑164/13, EU:C:2014:2455, punt 49).
58
Dan huwa l-każ mhux biss meta evażjoni tat-taxxa titwettaq mill-persuna taxxabbli stess, iżda wkoll meta persuna taxxabbli kienet taf jew kellha tkun taf li, permezz tat-tranżazzjoni kkonċernata, hija kienet qiegħda tipparteċipa fi tranżazzjoni involuta fi frodi tal-VAT imwettqa mill-fornitur jew minn operatur ieħor li jintervjeni upstream jew downstream fil-katina ta’ kunsinni (ara s-sentenza tat‑18 ta’ Diċembru 2014, Schoenimport Italmoda Mariano Previti et, C‑131/13, C‑163/13 u C‑164/13, EU:C:2014:2455, punt 50 u l-ġurisprudenza ċċitata).
59
Sa fejn fatti abbużivi jew frawdolenti ma jistgħux ikunu l-bażi ta’ dritt previst mill-ordinament ġuridiku tal-Unjoni, ir-rifjut ta’ vantaġġ skont id-Direttiva dwar il-VAT ma jwassalx għall-impożizzjoni ta’ obbligu fuq l-individwu kkonċernat bis-saħħa ta’ din id-direttiva, iżda huwa biss is-sempliċi konsegwenza tal-konstatazzjoni li l-kundizzjonijiet oġġettivi meħtieġa għall-finijiet tal-kisba tal-vantaġġ imfittex, previsti mill-imsemmija direttiva f’dak li jirrigwarda dan id-dritt, ma humiex, fir-realtà, issodisfatti (ara s-sentenza tat‑18 ta’ Diċembru 2014, Schoenimport Italmoda Mariano Previti et, C‑131/13, C‑163/13 u C‑164/13, EU:C:2014:2455, punt 57 u l-ġurisprudenza ċċitata).
60
F’dan ir-rigward, għandu jiġi enfasizzat, bħalma għamlet ir-Repubblika tas-Slovenja, li, skont il-ġurisprudenza, ir-rifjut li jiġi applikat tali vantaġġ skont id-Direttiva dwar il-VAT la jmur kontra l-prinċipju ta’ proporzjonalità, la kontra l-prinċipju ta’ newtralità, la kontra l-prinċipju ta’ ċertezza legali u lanqas kontra l-prinċipju ta’ protezzjoni tal-aspettattivi leġittimi. Fil-fatt, dawn il-prinċipji ma jistgħux jiġu validament invokati minn persuna taxxabbli li intenzjonalment ipparteċipat f’evażjoni tat-taxxa u pperikolat il-funzjonament tas-sistema komuni tal‑VAT (ara, f’dan is-sens, is-sentenza tas‑7 ta’ Diċembru 2010, R., C‑285/09, EU:C:2010:742, punti 53 u 54).
61
Fid-dawl tal-kunsiderazzjonijiet preċedenti, kif ukoll tal-għanijiet imfittxija mis-sistema derogatorja prevista fl-Artikoli 42 u 141 tad-Direttiva dwar il-VAT, imsemmija fil-punt 49 iktar ’il fuq, ir-risposta għat-tielet domanda għandha tkun li l-Artikoli 41 u 42 tad-Direttiva dwar il-VAT għandhom jiġu interpretati fis-sens li huma l-awtoritajiet u l-qrati tal-Istat Membru li ħareġ in-numru ta’ identifikazzjoni għall-finijiet tal-VAT li bih akkwirent suġġett għall-VAT wettaq akkwist intra-Komunitarju ta’ oġġetti li għandhom jirrifjutaw lil dan l-akkwirent il-benefiċċju tas-sistema prevista fl-Artikoli 42 u 141 ta’ din id-direttiva u tat-tnaqqis tal-valur taxxabbli previst fit-tieni paragrafu tal-Artikolu 41 tal-imsemmija direttiva, jekk jiġi stabbilit li l-imsemmi akkwirent kien jaf jew kellu jkun jaf li, permezz tat-tranżazzjoni invokata sabiex tiġi ġġustifikata l-applikazzjoni ta’ din is-sistema, huwa kien qiegħed jipparteċipa fi frodi tal-VAT imwettqa fil-kuntest ta’ katina ta’ kunsinni.
Fuq l-ispejjeż
62
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li għandha tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, minbarra dawk tal-imsemmija partijiet, ma jistgħux jitħallsu lura.
Għal dawn ir-raġunijiet,
IL-QORTI ĠENERALI (Awla li tiddeċiedi fuq domandi preliminari)
taqta’ u tiddeċiedi:
1)
L-Artikolu 141(ċ) tad-Direttiva tal-Kunsill 2006/112/KE tat‑28 ta’ Novembru 2006 dwar is-sistema komuni ta’ taxxa fuq il-valur miżjud, kif emendata bid-Direttiva tal-Kunsill 2010/45/UE tat‑13 ta’ Lulju 2010,
għandu jiġi interpretat fis-sens li:
il-fatt li l-oġġetti kkunsinnati fil-kuntest ta’ tranżazzjoni trijangolari ma jkunux fiżikament ittrasportati lejn il-persuna li għaliha titwettaq il-kunsinna sussegwenti, iżda lejn il-klijent tagħha, li lilu hija tbigħhom mill-ġdid u li huwa identifikat għall-finijiet tat-taxxa fuq il-valur miżjud (VAT) fl-istess Stat Membru bħall-bejjiegħ mill-ġdid, ma jipprekludix li l-kundizzjoni prevista fl-imsemmija dispożizzjoni tkun tista’ titqies li hija ssodisfatta.
2)
L-Artikolu 141(ċ) tad-Direttiva 2006/112, kif emendata bid-Direttiva 2010/45,
għandu jiġi interpretat fis-sens li:
il-fatt li l-operatur li jibbenefika mill-miżura ta’ semplifikazzjoni prevista għat-tranżazzjonijiet trijangolari jkun jaf li l-oġġetti kkonċernati ma humiex fiżikament ittrasportati lejn il-persuna li għaliha saret il-kunsinna sussegwenti, iżda lill-klijent tagħha, li lilu hija tbigħhom mill-ġdid u li huwa identifikat għall-finijiet tal-VAT fl-istess Stat Membru bħall-bejjiegħ mill-ġdid, ma għandux effett fuq l-osservanza tal-kundizzjoni prevista fl-imsemmija dispożizzjoni.
3)
L-Artikoli 41 u 42 tad-Direttiva 2006/112, kif emendata bid-Direttiva 2010/45,
għandhom jiġu interpretati fis-sens li:
huma l-awtoritajiet u l-qrati tal-Istat Membru li ħareġ in-numru ta’ identifikazzjoni għall-finijiet tal-VAT li bih akkwirent suġġett għall-VAT wettaq akkwist intra-Komunitarju ta’ oġġetti li għandhom jirrifjutaw lil dan l-akkwirent il-benefiċċju tas-sistema prevista fl-Artikoli 42 u 141 ta’ din id-direttiva u tat-tnaqqis tal-valur taxxabbli previst fit-tieni paragrafu tal-Artikolu 41 tal-imsemmija direttiva, jekk jiġi stabbilit li l-imsemmi akkwirent kien jaf jew kellu jkun jaf li, permezz tat-tranżazzjoni invokata sabiex tiġi ġġustifikata l-applikazzjoni ta’ din is-sistema, huwa kien qiegħed jipparteċipa fi frodi tal-VAT imwettqa fil-kuntest ta’ katina ta’ kunsinni.
Papasavvas
Laitenberger
Hesse
Stancu
Dimitrakopoulos
Mogħtija f’qorti bil-miftuħ fil-Lussemburgu, fit‑3 ta’ Diċembru 2025.
Firem
(
*1
)	Lingwa tal-kawża: is-Sloven.